CELEX: 32021D1290
Language: sk
Date: 2021-08-02 00:00:00
Title: Vykonávacie rozhodnutie Komisie (EÚ) 2021/1290 z 2. augusta 2021, ktorým sa odkladá dátum skončenia platnosti schválenia tetraboritanu sodného na použitie v biocídnych výrobkoch typu 8 (Text s významom pre EHP)

3.8.2021   
               
               
                  SK
               
               
                  Úradný vestník Európskej únie
               
               
                  L 279/47
               
            
         VYKONÁVACIE ROZHODNUTIE KOMISIE (EÚ) 2021/1290
         z 2. augusta 2021,
         ktorým sa odkladá dátum skončenia platnosti schválenia tetraboritanu sodného na použitie v biocídnych výrobkoch typu 8
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (1), a najmä na jeho článok 14 ods. 5,
         po porade so Stálym výborom pre biocídne výrobky,
         keďže:
         
                     (1)
                  
                  
                     Účinná látka tetraboritan sodný bola zaradená do prílohy I k smernici Európskeho parlamentu a Rady 98/8/ES (2) na použitie v biocídnych výrobkoch typu 8 a podľa článku 86 nariadenia (EÚ) č. 528/2012 sa preto považuje za schválenú podľa uvedeného nariadenia, ak sú splnené špecifikácie a podmienky stanovené v prílohe I k uvedenej smernici.
                  
               
                     (2)
                  
                  
                     Platnosť schválenia tetraboritanu sodného na použitie v biocídnych výrobkoch typu 8 sa skončí 31. augusta 2021. V súlade s článkom 13 ods. 1 nariadenia (EÚ) č. 528/2012 bola 28. februára 2020 predložená žiadosť o obnovenie schválenia tetraboritanu sodného.
                  
               
                     (3)
                  
                  
                     Tetraboritan sodný je v súlade s nariadením Európskeho parlamentu a Rady (ES) č. 1272/2008 (3) klasifikovaný ako reprodukčne toxická látka kategórie 1B, a preto spĺňa kritériá vylúčenia stanovené v článku 5 ods. 1 písm. c) nariadenia (EÚ) č. 528/2012.
                  
               
                     (4)
                  
                  
                     Hodnotiaci príslušný orgán Holandska informoval 2. júla 2020 Komisiu o svojom rozhodnutí podľa článku 14 ods. 1 nariadenia (EÚ) č. 528/2012, že je potrebné úplné hodnotenie žiadosti. Podľa článku 8 ods. 1 nariadenia (EÚ) č. 528/2012 je hodnotiaci príslušný orgán povinný vykonať úplné hodnotenie žiadosti do 365 dní od jej validácie.
                  
               
                     (5)
                  
                  
                     Hodnotiaci príslušný orgán môže v súlade s článkom 8 ods. 2 nariadenia (EÚ) č. 528/2012 podľa potreby požiadať žiadateľa o poskytnutie dostatočných údajov na vykonanie hodnotenia. V takom prípade sa lehota 365 dní pozastaví na obdobie, ktoré nesmie presiahnuť celkový počet 180 dní, ak si charakter požadovaných informácií alebo výnimočné okolnosti nevyžiadajú dlhšie pozastavenie.
                  
               
                     (6)
                  
                  
                     Európska chemická agentúra (ďalej len „agentúra“) do 270 dní od prijatia odporúčania hodnotiaceho príslušného orgánu vypracuje v súlade s článkom 14 ods. 3 nariadenia (EÚ) č. 528/2012 stanovisko k obnoveniu schválenia účinnej látky a predloží ho Komisii.
                  
               
                     (7)
                  
                  
                     Z dôvodov, na ktoré žiadateľ nemá vplyv, sa tak platnosť schválenia tetraboritanu sodného na použitie v biocídnych výrobkoch typu 8 pravdepodobne skončí pred prijatím rozhodnutia o obnovení schválenia. Preto je vhodné dátum skončenia platnosti schválenia tetraboritanu sodného na použitie v biocídnych výrobkoch typu 8 odložiť o obdobie, ktoré bude stačiť na preskúmanie žiadosti. Vzhľadom na lehoty vyhradené na hodnotenie hodnotiacim príslušným orgánom, na vypracovanie a predloženie stanoviska agentúry, ako aj na čas potrebný na rozhodnutie o tom, či je splnená aspoň jedna z podmienok článku 5 ods. 2 prvého pododseku nariadenia (EÚ) č. 528/2012, a či sa preto môže obnoviť schválenie tetraboritanu sodného, je vhodné odložiť dátum skončenia platnosti schválenia na 28. februára 2024.
                  
               
                     (8)
                  
                  
                     Bez ohľadu na dátum skončenia platnosti schválenia je tetraboritan sodný naďalej schválený na použitie v biocídnych výrobkoch typu 8, ak sú splnené špecifikácie a podmienky stanovené v prílohe I k smernici 98/8/ES,
                  
               PRIJALA TOTO ROZHODNUTIE:
         
            Článok 1
            Dátum skončenia platnosti schválenia tetraboritanu sodného na použitie v biocídnych výrobkoch typu 8 sa odkladá na 28. februára 2024.
         
         
            Článok 2
            Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            V Bruseli 2. augusta 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 167, 27.6.2012, s. 1.
         
            (2)  Smernica Európskeho parlamentu a Rady 98/8/ES zo 16. februára 1998 o uvádzaní biocídnych výrobkov na trh (Ú. v. ES L 123, 24.4.1998, s. 1).
         
            (3)  Nariadenie Európskeho parlamentu a Rady (ES) č. 1272/2008 zo 16. decembra 2008 o klasifikácii, označovaní a balení látok a zmesí, o zmene, doplnení a zrušení smerníc 67/548/EHS a 1999/45/ES a o zmene a doplnení nariadenia (ES) č. 1907/2006 (Ú. v. EÚ L 353, 31.12.2008, s. 1).